SA veroordeel missielaanval op SiriëMissiele tref Damaskus (14 April 2018) Foto: AP Photo/Hassan Ammar Die Suid-Afrikaanse regering het Maandag gesê hy is “diep bekommerd” oor die VSA en sy bondgenote, Frankryk en die Verenigde Koninkryk, se missielaanval die afgelope naweek op Sirië. “Van die begin af toe die Sirië-krisis begin het, het Suid-Afrika deurlopend gevra vir ŉ vreedsame oplossing vir die konflik,” het Ndivhuwo Mabaya, woordvoerder vir die minister van internasionale verhoudinge en samewerking, gesê. “Die beweerde gebruik van chemiese wapens in Sirië is nie ŉ regverdiging vir militêre lugaanvalle in ŉ gebied van ŉ soewereine staat sonder die goedkeuring van die Verenigde Nasies se veiligheidsraad nie. In dieselfde asem veroordeel Suid-Afrika die gebruik van chemiese wapens deur enige party in die Siriese gebied.” Maroela Media het vroeër berig Amerika en sy bondgenote, Frankryk en die Verenigde Koninkryk, se missiele het Sirië Saterdag getref om Basjar al-Assad se regering te straf oor ŉ beweerde chemiese aanval op siviele burgers en om die regering te ontmoedig om weer dié verbode wapens te gebruik. Altesaam 105 missiele is na Sirië gestuur (85 van die VSA, 12 van Frankryk en agt van die Verenigde Koninkryk). Die missiele is van oorlogskepe in die Mediterreense See afgevuur. Beamptes van die Pentagon, wat anoniem wou bly, het gesê Sirië se lugverdediging was ondoeltreffend. Die Westerse lande blameer Assad vir die chemiese aanval op 7 April in Douma wat talle mense se lewens geëis het. Die Siriese regering en sy bondgenoot, Rusland, het ontken dat hulle betrokke was by die aanval. Mabaya het gesê Suid-Afrika staan steeds sterk in sy mening dat die kwessie opgelos moet word binne die organisasie vir die verbod op chemiese wapens (OPCW) en die VN-veiligheidsraad. Hy het gesê Suid-Afrika doen ŉ beroep op al die lede van die VN-veiligheidsraad om pogings te verskerp om ŉ vreedsame oplossing te vind. Die afgelope naweek se lugaanval is die grootste ingryping nog deur Westerse lande teen Assad.